Tager jeg skade af det her? Har du mødt politiet under et besøg? Hvordan får man den bedste kæresteoplevelse? Og bør man egentlig kalde en sexarbejder for luder eller glædespige?

Det er nogle af de tusindvis af emner, som dagligt optager brugerne på EroGuide.dk. Internetsitet er på tre år blevet Danmarks førende sted for debat mellem sexkøbere og -sælgere med over 200.000 unikke månedlige besøgende.

En af sitets brugere er Henrik på 50 år. Han i mange år har besøgt prostituerede uden at tale med nogen om det, indtil han sidste år faldt over EroGuides forum. Nu besøger han hjemmesiden hver dag.

»Det var fuldstændig nyt for mig, at man overhovedet kan snakke med andre om det. Jeg mistede min mødom til en glædespige som 19-årig i Aarhus, men jeg har aldrig diskuteret det med nogen. Ingen kender til mit dobbeltliv,« siger Henrik. Frygten for samfundets fordømmelse og reaktionen fra de »kvindelige SF-kollegaer« får ham til at tie. Men på internettet kan Henrik tale frit.

Omkring 330.000 danske mænd deler Henriks hemmelighed. Ifølge Servicestyrelsen har omkring 15 pct. af alle mænd over 18 år købt sex en eller flere gange. Seks ud af 10 mænd synes, det er i orden at købe sex hos en prostitueret, viser en undersøgelse fra Rambøll. Alligevel hører man sjældent sexkøbernes stemmer i medierne, og de optræder stort set heller ikke i forskningen. I nyere tid har kun to rapporter – en i 2005 og en i 2013 – spurgt til sexkøbernes verden. Til sammenligning laver Servicestyrelsen hvert år rapporter om sexarbejdere i Danmark.

Det levende debatmiljø på EroGuide giver dermed et sjældent indblik i et interessefællesskab, hvis deltagere ofte føler sig dæmoniserede eller fremmedgjorte i prostitutionsdebatten.

Henrik vil gerne snakke, så længe han ikke får sit rigtige navn i avisen. Han ønsker heller ikke sit brugernavn på EroGuide frem, da han også frygter at blive hængt ud i det digitale fællesskab, som er blevet så vigtig en del af hans tilværelse.

Skizofrent selvbillede

Bortset fra nogle årelange perioder med selvvalgt ’timeout’, når han har været i parforhold, har Henrik besøgt sexarbejdere det meste af sit voksne liv. Han beskriver sig selv som en pæn mand.

»Inden jeg opdagede sitet, skammede jeg mig og havde et skizofrent forhold til prostitution. For det, jeg læste i aviserne om ulykkelige, ødelagte kvinder, stemte overhovedet ikke overens med mine erfaringer. Var det hele bare skuespil?«

I dag føler han sig næsten mere afhængig af samtalen med de andre brugere på EroGuide end af selve brugen af prostituerede.

»Det er en befrielse, at andre har de samme oplevelser med købesex, som jeg har. Og det er en befrielse at snakke med pigerne, for de er jo også aktive på sitet. De beskriver en virkelighed, som er langt fra den her gadeluder-version, pressen og politikerne hele tiden svælger i,« mener Henrik.

Information har talt med flere af sitets faste brugere. De husker de gamle dage før internettet i telefonboksen med Ekstra Bladets massageannoncer. Om at ringe ud i mørket og arrangere tvivlsomme møder med prostituerede, der ofte var dobbelt så gamle og halvt så kønne som beskrevet i avisspalterne.

Den problem er stort set forsvundet i Web 2.0. På EroGuide er der i skrivende stund 12.974 brugeranmeldelser af prostituerede, skrevet af mænd som Henrik. Som på TrustPilot hjælper brugerne hinanden med at sortere falske sexannoncer og ’dårlige oplevelser’ fra. Nogle indlæg ligner restaurantanmeldelser: ’fransk’ forret, måske lidt ’spansk’ til hovedret og afslutning a la carte, hvis værtinden har noget særligt lækkert på menukortet.

Der er ofte grænseoverskridende læsning, f.eks. dette indlæg om thaiklinikker i Danmark:

»I thaikulturen er den kvindelige kønsdel, herhjemme kaldet kussen, ikke et helligt dyr. Modsat hos danske kvinder, der ofte betragter den som en krondiamant. Thaierne betragter den som et nyttigt kropsligt arbejdsredskab som, hvis kyndigt behandlet, kan give dem glæde og tillfredsstillelse som ekstrapræmie. De har derfor ikke noget imod at bruge den for pekuniære formål,« skriver en bruger. Flere mænd tager dog afstand fra beskrivelsen.

EroGuides stifter og ejer, som ønsker at være anonym, understreger over for Information, at der er højt til loftet, men at et moderatorteam af frivillige brugere fjerner de værste kommentarer. Henrik medgiver, at tonen ofte er hård over for kvinderne.

»Det er nok det, vi har svært ved at se selv. Når man er i den her verden, så vænner man sig til sprogbrugen, som I, der står udenfor, betragter på en anden måde. Men sådan er tonen. Pigerne på sitet omtaler jo nogle gange selv deres arbejdsvilkår på den her måde,« forklarer han.

’Perfid debattone’

Den udlægning er sexarbejderen Jasmin på 29 år ikke enig i.

Information besøger hende i et lejlighedskompleks på Nørrebro. Bag en ulåst dør i en mat nuance eksploderer farvepaletten i gnistrende silkerødt på sorte lagener. Luften er parfumeret, og der hænger blanke jernlænker som en form for stukkatur hen over loftet. Herfra arbejder Jasmin to dage om ugen med at give mænd »alt det, de ikke får lov til derhjemme.«

Jasmin sidder barfodet i himmelsengen iført en grå T-shirt og sorte joggingbukser. Det korngule hår er sat op i to pornofletninger og afslører som det eneste, at hun om halvanden time skifter til sort undertøj og nylonstrømper for at tage imod næste gæst. Hun har sin laptop på skødet og læser op på seneste nyt på EroGuide, hvor hun er publikumsfavorit og en af sitets mest aktive kvinder med over 1.700 indlæg siden januar.

Jasmin holder af de fleste af mændene på sitet, men tager afstand fra debattonen.

»Den der ’mænd, der hader kvinder’ er ikke fuldstændig ved siden af på EroGuide, og min fornemmelse er, at måske 25 pct. af brugerne har den der kvindelede, grænsende til kvindehad. De bruger EroGuide som en ventil for deres frustrationer,« mener Jasmin. Hun har arbejdet som prostitueret siden januar måned og i alt haft tre dårlige oplevelser, hvor kunden blev aggressiv. En af gangene måtte hun slå fra sig for at få ham til at stoppe.

— Er kvindehadet noget særligt for mænd, der går til prostituerede?

»Nej, det tror jeg ikke. EroGuide er så stort, at det sagtens kan være repræsentativt for den danske mandlige befolkning. Men sproget kan ikke retfærdiggøres – mændenes ubeskriveligt perfide omtale af kvinder rammer ikke bare dem selv, men mænd i al almindelighed. Det mener jeg personligt ikke, I mænd – både med og uden købesex – kan være tjent med.«

Det er sjældent, at folk siger fra over for den hårde debattone – tværtimod jubler flere over beskrivelsen af sex med Katy, der føles som at »smide et kosteskaft ind i gymnastiksalen«. I en anden anmeldelse gengiver »Bukowsky Revival«, hvordan han forsøgte at presse en kvinde til analsex mod hendes vilje og efterfølgende tvang hende til at sluge hans sæd.

»Da jeg spermede, prøvede hun da også at undslippe, men fandt sig dog i, at jeg fastholdte hendes nakke og pressede pikken ind i kæften. På den måde fik hun mund og antageligt svælg godt fyldt med sperm. Vi kunne bagefter grine ad det helt. Muy grazias sagde jeg.«

Flere roser anmeldelsen for at være fræk, men brugeren »serviceM« siger fra: »Det er vigtigt at vise, at anmeldelsen ikke er et billede på alle hankøn herinde. Jeg vil ikke sættes i samme bås.«

Heller ikke Jasmin føler sig god nok til at sige fra over for de værste mænd på EroGuide, måske fordi sitet også giver hende så meget positivt.

»Når man vælger at dedikere to syvendedele af sit liv til sex, så fylder det meget i ens bevidsthed. Jeg taler kun med én person om det i den ’virkelige verden’, hvor jeg kører min egen virksomhed resten af ugens dage. Men på EroGuide kan jeg dele mine oplevelser og få anerkendelse for mit arbejde.«

Kæresteoplevelser

»Den skønne tøs drager mig, som en supermagnet tiltrækker jern. Hendes humør og hendes sind kan gøre selv den sureste stodder glad og smilende. Jeg ville ønske, at alle mænd bare en gang i deres liv får lov til at opleve en tøs som hende,« skriver Toddy om Jasmin ledsaget af en masse lyserøde hjerter.

Kæresteoplevelsen, også kaldet GFE for Girlfriend Experience, er et begreb som mændene ofte fremhæver, når de anmelder sexarbejdere som Jasmin. Udtrykket står i skærende kontrast til den kvindelede, visse brugere udtrykker på sitet.

»Mændene ønsker at få spejlet deres følelser, og det er irrelevant, om de er alene, eller føler sig alene i et parforhold. Nogle af dem har haft et underskud i så lang tid, at de opbygger nogle grundlæggende behov, der nærmest bliver eksistentielle. Desværre har jeg også oplevet, at nogle kunder bliver forelskede, og så må jeg afbryde kontakten,« forklarer Jasmin.

Det kan virke selvmodsigende, når EroGuide-brugere beskriver besøget hos en sexarbejder som ægte romantik og nærvær. Men Jasmin mener ikke, det gør en forskel for mændene, at det er en illusion, de betaler for.

»Du behøver ikke tro på det, biokemien i hjernen klarer resten. Så snart du får de der skud serotonin og oxytocin i hjernen, så er det faktisk ligegyldigt, om du har betalt for samlejet. For kroppen føles det ægte – det er jo de samme signalstoffer, som når du indleder en kontoraffære eller flirter til julefrokosten. Der er ingen forskel.«

Henrik har besøgt den samme sexarbejder flere gange om måneden i over et år. Ofte kommer hun også på besøg, hvor de en stor del af tiden ikke har sex, men snakker, spiser mad og hygger sammen.

— Det lyder som om, hun i de timer er din kæreste?

»Det kan du selvfølgelig godt kalde det, men jeg foretrækker Girlfriend Experience. Det er svært at snakke om, for man kommer til at bruge sådan noget kærlighedssprog, selv om det ikke er en forelskelse,« fortæller Henrik.

»Det er ikke så meget samlejet i sig selv, der trækker som den der intimitet. Hudkontakten, når man ligger nøgne sammen og småkæler og snakker. Det er et kæmpe savn, når man er alene, og det kan ikke erstattes med ren sex.«

Henrik mener ikke, han er i fare for at blive forelsket, men det sker for andre, f.eks. for brugeren Tywin Lannister, der forlod sitet i august.

»Jeg har aldrig lagt skjul på, at mit formål med at købe sex var at få det bedre. Det har jeg også fået,« skriver Tywinn, men tilføjer så: »De problemer, der gjorde, jeg havde det skidt, er jo ikke blevet løst. Jeg er stadig ensom, og jeg har stadig trang til at isolere mig. Mangel på sex og nærhed var simpelthen ikke mit største problem – og jeg burde have løst de andre først.«

Når man læser Tywinns indlæg, virker EroGuide som et terapeutisk værktøj. Brugerne hjælper hinanden med at tackle alt fra knas i parforholdet til sexafhængighed. Den udlægning er Henrik og Jasmin enige i. Nogle gange kan man kun fortælle sine største hemmeligheder til helt fremmede mennesker.

Ensomme mænd?

Da Henrik var 28, slog hans kæreste op. Han fandt aldrig rigtigt ud af hvorfor. Efter en sørgeperiode oplevede han, at alle vennerne i Aarhus havde fået børn og var flyttet væk, og der var ikke længere nogen at gå i byen med.

»Jeg har forsøgt mig med kontaktannoncer og sidenhen datingmarkedet, men det har ikke kastet mere af sig end et par dyre kopper cafékaffe. Der er ikke noget fysisk i vejen med mig, men måske er jeg blevet for nervøs, og det er en ond spiral. Jeg har været single så længe, at jeg simpelthen har opgivet aktivt at finde en kæreste nu. Det fungerer bare ikke for mig,« siger Henrik.

Han understreger, at han ikke føler sig ensom – og heller ikke ville gøre det, hvis han ikke gik til glædespiger. Venner har han nok af, og hvis han en dag fandt en kæreste, ville han stoppe med at købe sex.

»Det er ikke et spørgsmål om lyst. Jeg tror godt, de fleste mænd kan håndtere tanken om at have sex med forskellige kvinder. Men det er et spørgsmål om loyalitet. Hvis man først har en kæreste, lover man jo at være tro.«

I sexhulen på Nørrebro møder Jasmin mange mænd, der på en eller anden måde har opbygget en pyskisk barriere over for kvindekønnet.

»Mange af dem er seksuelt underernærede typer, der er blevet frarøvet deres mulighed for at tilkendegive følelser – eller har en fysisk defekt, som de selv mener, gør dem ude af stand til at interagere med piger generelt. Derfor køber de sig fra det,« siger hun.

»Når jeg læser anmeldelser af mig selv, sker det, at brugeren midt inde i beskrivelsen pludselig begynder at fantasere helt vildt. Man kan se, hvordan sproget i anmeldelsen ændrer sig, bliver mere svulstigt og abstrakt. De skriver om ting, der aldrig er sket«

— Hvorfor tror du, de gør det?

»Nogle af dem vil nok vise sig lidt frem – det er en relativt kendt sag, at mange mænd har performanceproblemer i sengen.«

»Men for mange handler det om, at de er så desperate for at få den her oplevelse, at de er villige til at skrive en fantasi for at give sig selv en oplevelse af, at de fik noget, der bare lignede. Hele scenariet er lidt trist. På den måde er mit arbejde også psykologi one-on-one. Freud ville elske det.«